Matrikulante kan hulle nou inskryf | Netwerk24
Matrikulante kan hulle nou inskryf
Deur Helena Barnard 15 Mei 2018 06:00
Leerlinge wat vanjaar in gr. 12 is, kan hulle nou vir die Matrikulant van die Jaar-kompetisie, aangebied deur die Universiteit van die Vrystaat (UV) en Volksblad, inskryf. Van links is Annalize Dedekind (Volksblad), Elizabeth de Vries (verlede jaar se wenner en ’n eerstejaarstudent wat medies aan die UV studeer), en prof. Francis Petersen (rektor van die UV).Foto: Mlungisi Louw
Gr. 12-leerlinge van oor die land heen kan hulle nou vir die Matrikulant van die Jaar-kompetisie inskryf.
Dié gesogte kompetisie word sedert 1981 deur die Universiteit van die Vrystaat (UV) en Volksblad aangebied, en pryse ter waarde van duisende rande is op die spel vir die wenner en finaliste.
Dié wat wil inskryf, moet vanjaar in matriek wees en van 2019 heeltyds aan die UV wil studeer.
Matrikulante kan hulself inskryf, of deur die skool ingeskryf word. Die skoolhoof se handtekening en die skoolstempel moet egter in albei gevalle op die inskrywingsvorm wees.
Uit al die inskrywings word 25 semifinaliste aangewys, en uit hulle word die 14 topfinaliste aangewys wat tydens die Matrikulant van die Jaar- naweek aan die eindronde deelneem.
Dié naweek vind van Vrydag 28 September om 08:00 tot Sondagoggend 30 September plaas. Die finaliste moet te alle tye gedurende die naweek aan die verrigtinge deelneem.
Die wenner se pryse is ’n oorsese reis vir twee geskenk deur XL Astra Travel, prysgeld van R10 000 van die borge, die Kovsie Alumni-trust, KPMG, Absa en Pick n Pay Hypermarket, ’n R12 000-studiebeurs van UV-bemarking, en geskenke en die Matrikulant van die Jaar- naweek met ’n waarde van R8 000.
Die 13 ander topfinaliste kry elk R10 000 van die borge, die Kovsie Alumni-trust, KPMG, Absa en Pick n Pay Hypermarket, ’n studiebeurs van R7 500 van UV-bemarking, en geskenke en die naweek met ’n waarde van R8 000.
Die 11 ander semifinaliste, wat nie as topfinaliste aangewys is nie, ontvang elk R3 000 prysgeld van die Kovsie Alumni-trust en ’n studiebeurs van R3 500 van UV-bemarking.
Die inligting hoe om in te skryf, is op die inskrywingsvorm beskikbaar. Bel Linda Greyling by die UV by 051-401-3384 (soggens) met navrae of stuur ’n e-pos aan haar by greylinl@ufs.ac.za.
Die sluitingsdatum is Vrydag 3 Augustus.